Prop. 163 S

(2016–2017)
Proposisjon til Stortinget (forslag til stortingsvedtak)

Samtykke til å sette i kraft en avtale mellom Norge og Sveits til endring av virkningstidspunktet i OECD/Europarådets overenskomst om gjensidig administrativ bistand i skattesaker

Tilråding fra Finansdepartementet 25. august 2017, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Finansdepartementet foreslår i denne proposisjonen at Stortinget samtykker til å sette i kraft en avtale mellom Norge og Sveits om å endre virkningstidspunktet for automatisk utveksling av finansielle kontoopplysninger for OECD/Europarådets overenskomst om gjensidig administrativ bistand i skattesaker.

2 Bakgrunn og begrunnelse for forslaget

De kompetente myndigheter i Norge og Sveits har blitt enige om å utveksle finansielle kontoopplysninger automatisk fra inntekståret 2017. Selve utvekslingen av opplysningene skal skje i tråd med den multilaterale kompetent myndighetsavtalen inngått i medhold av artikkel 6 i OECD/Europarådets overenskomst om gjensidig administrativ bistand i skattesaker. Denne overenskomsten, med etterfølgende endringsprotokoll, danner rammeverket for at norske og sveitsiske skattemyndigheter kan utveksle skatterelevante opplysninger uten hinder av internrettslige taushetspliktbestemmelser.

Overenskomsten om gjensidig administrativ bistand i skattesaker ble utarbeidet i samarbeid mellom Europarådet og Organisasjonen for økonomisk utvikling og samarbeid (OECD). Overenskomsten trådte i kraft for Norge 1. april 1995. Norge tiltrådte endringsprotokollen 27. mai 2010 som trådte i kraft for Norge 1. juni 2011.

Sveits tiltrådte OECD/Europarådets overenskomst 15. oktober 2013 og overenskomsten trådte i kraft for Sveits 1. januar 2017. På grunn av avtalens ikrafttredelsesbestemmelse får overenskomsten først virkning for Sveits for inntektsåret 2018.

Artikkel 28 i OECD/Europarådets overenskomst om gjensidig administrativ bistand i skattesaker åpner for at en eller flere parter kan bli enig om å gi overenskomsten virkning for administrativt samarbeid for tidligere skatteår. For å sikre at Norge og Sveits kan utveksle finansielle kontoopplysninger for skatteformål i tråd med de uttalte forutsetningene fra begge parter, tok sveitsiske myndigheter initiativ til å inngå en avtale om å gi artikkel 6 i OECD/Europarådets overenskomst virkning mellom Norge og Sveits fra og med inntektsåret 2017.

3 Nærmere om selve forslaget

I medhold av artikkel 6 i OECD/Europarådets overenskomst om gjensidig administrativ bistand i skattesaker er det utarbeidet en multilateral kompetent myndighetsavtale om automatisk utveksling av finansielle kontoopplysninger for skatteformål. Både Norge og Sveits har undertegnet denne multilaterale kompetent myndighetsavtalen. Partene er videre enige om å utveksle finansielle kontopplysninger for inntektsåret 2017 fra og med 2018. Selve utvekslingen av opplysningene skal gjennomføres innenfor rammeverket av OECD/Europarådets overenskomst om gjensidig administrativ bistand i skattesaker.

For at Norge og Sveits skal kunne utveksle opplysninger om finansielle kontoopplysninger automatisk i overenstemmelse med artikkel 6 i overenskomsten og i tråd med bestemmelsene i den kompetent myndighetsavtalen for inntektsåret 2017, har partene blitt enige om å inngå en avtale om endre artikkel 28 i overenskomsten seg i mellom slik at den får virkning for skatteperioder som begynner på eller etter 1. januar 2017. For å gjennomføre en slik endring av overenskomsten må avtalen mellom Norge og Sveits implementeres ved å følge de vanlige prosedyrene som gjelder for endring av bestemmelser i en traktat.

Avtalen ble inngått i form av brevveksling mellom landenes finansministre.

Samtykke til undertegning av brevvekslingen ble gitt ved kongelig resolusjon av 2. desember 2016. Finansminister Siv Jensen undertegnet brevvekslingen på vegne av Norge og Federal Councillor Ueli Maurer undertegnet på vegne av Sveits.

Avtalen er inngått på engelsk. Som vedlegg følger den engelske teksten samt en norsk oversettelse.

Tilråding

Finansdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om samtykke til å sette i kraft en avtale mellom Norge og Sveits til endring av virkningstidspunktet i OECD/Europarådets overenskomst om gjensidig administrativ bistand i skattesaker.

Vi HARALD, Norges Konge,

stadfester:

Stortinget blir bedt om å gjøre vedtak om samtykke til å sette i kraft en avtale mellom Norge og Sveits til endring av virkningstidspunktet i OECD/Europarådets overenskomst om gjensidig administrativ bistand i skattesaker i samsvar med et vedlagt forslag.

Forslag
til vedtak om samtykke til å sette i kraft en avtale mellom Norge og Sveits til endring av virkningstidspunktet i OECD/Europarådets overenskomst om gjensidig administrativ bistand i skattesaker

I

Stortinget samtykker til å sette i kraft en avtale mellom Norge og Sveits til endring av virkningstidspunktet i OECD/Europarådets overenskomst om gjensidig administrativ bistand i skattesaker.

Exchange of letters

Your Excellency,

I have the honour of confirming the receipt of your letter of 26 October 2016 which reads as follows:

“I have the honour to refer to the Joint Declaration on Cooperation in Tax Matters signed on 20 January 2016, declaring the intention of Switzerland and Norway to introduce on a reciprocal basis automatic exchange of financial account information in tax matters based on the OECD Common Reporting Standard and the Commentaries thereon between each other, beginning in the year 2017 (first transmission of data in 2018).

This exchange of information shall be based on Article 6 of the Convention of 25 January 1988 on Mutual Administrative Assistance in Tax Matters as amended by the Protocol of 27 May 2010 amending the Convention on Mutual Administrative Assistance in Tax Matters (hereafter “amended Convention”) and the Multilateral Competent Authority Agreement of 29 October 2014 on Automatic Exchange of Financial Account Information (thereafter CRS MCAA). Pursuant to Article 28 paragraph 6, the amended Convention shall have effect for administrative assistance related to taxable periods beginning on or after 1 January of the year following the one in which the amended Convention entered into force in respect of a Party, or where there is no taxable period, for administrative assistance related to charges to tax arising on or after 1 January of the year following the one in which the amended Convention entered into force in respect of a Party.

Considering that Article 28 paragraph 6 of the amended Convention provides that any two or more Parties may mutually agree that the amended Convention shall have effect for administrative assistance to earlier taxable periods or charges to tax, I have the honour to propose, on behalf of the Swiss Federal Council, that Switzerland and Norway mutually agree that Article 6 of the amended Convention and the CRS MCAA shall have effect to taxable periods beginning on or after 1 January 2017.

If the above proposal is acceptable to the Government of Norway, I have the honour to suggest that the present letter and Your Excellency’s reply reflecting such acceptance should be regarded as constituting an agreement between our two Governments in this matter, which shall have effect between Switzerland and Norway from the date of entry into force of the amended Convention and the CRS MCAA in Switzerland.”

I have the honour of confirming, on behalf of the Government of Norway that the proposal in the above-mentioned letter is acceptable to the Government of Norway. Therefore, Your Excellency´s letter, together with this reply, shall be regarded as constituting an agreement between our two Governments in this matter, which shall have effect between Switzerland and Norway from the date of entry into force of the amended Convention and the CRS MCAA in Switzerland.

I avail myself of this opportunity to extend to Your Excellency the assurance of my highest consideration.

Brevveksling

Deres Eksellense,

Jeg har æren av å bekrefte mottak av Deres brev datert 26. oktober 2016 som inneholder følgende:

«Jeg har æren av å vise til felleserklæringen om samarbeid i skattesaker undertegnet 20. januar 2016, som erklærer intensjonen til Sveits og Norge om å introdusere automatisk utveksling av finansielle kontoopplysninger i skattesaker på gjensidig grunnlag, basert på OECDs felles rapporteringsstandard og de tilhørende kommentarer mellom statene fra år 2017 (første overføring av data i 2018).

Denne utvekslingen av opplysninger skal være basert på artikkel 6 i overenskomsten av 25. januar 1988 om gjensidig administrativ bistand i skattesaker som endret ved protokoll av 27. mai 2010 om endring av overenskomsten om gjensidig administrativ bistand i skattesaker (heretter «overenskomsten med endringsprotokoll») og den multilaterale kompetent myndighetsavtalen av 29. oktober 2014 om automatisk utveksling av finansielle kontoopplysninger (heretter «CRS avtalen»). I henhold til artikkel 28 punkt 6 skal overenskomsten med endringsprotokoll ha virkning for administrativ bistand vedrørende skatteperioder som begynner på eller etter 1. januar i det året som følger etter det år som overenskomsten med endringsprotokoll trådte i kraft med hensyn til en part, eller hvis det ikke finnes en skatteperiode, for administrativ bistand vedrørende krav på skatt som oppstår på eller etter 1. januar i det året som følger etter det år som overenskomsten med endringsprotokoll trådt i kraft med hensyn til en part.

I betraktning av at artikkel 28 punkt 6 i overenskomsten med endringsprotokoll gir grunnlag for at to eller flere parter gjensidig kan avtale at overenskomsten med endringsprotokoll skal ha virkning for administrativ bistand for tidligere skatteperioder eller skattekrav, har jeg æren av å foreslå, på vegne av Det Sveitsiske Føderale Råd, at Sveits og Norge gjensidig avtaler at artikkel 6 i overenskomsten med endringsprotokoll og CRS avtalen skal ha virkning for skatteperioder som begynner på eller etter 1. januar 2017.

Dersom det ovenfor nevnte forslaget er tilfredsstillende for regjeringen i Norge, har jeg æren av å foreslå at dette brev og Deres Eksellenses svar som reflekterer en slik aksept skal anses å utgjøre en avtale mellom våre to regjeringer i dette anliggendet, som skal ha virkning mellom Sveits og Norge fra datoen for ikrafttredelsen av overenskomsten med endringsprotokoll og CRS-avtalen i Sveits.»

Jeg har æren av å bekrefte, på vegne av regjeringen i Norge at forslaget i det overfor nevnte brevet er tilfredsstillende for regjeringen i Norge. Deres Ekesellenses brev, sammen med dette svar, skal derfor anses å utgjøre en avtale mellom våre to regjeringer i dette anliggendet, som skal ha virkning mellom Sveits og Norge fra datoen for ikrafttredelse av overenskomsten med endringsprotokoll og CRS-avtalen i Sveits.

Jeg benytter anledningen overfor Deres Eksellense til å fornye forsikringen om min høyeste aktelse.